Eldflaugaárás var gerð á íbúðahverfi í Kænugarði, höfuðborg Úkraínu í morgun, um svipað leyti og leiðtogar G7 ríkjanna, öflugustu iðnríkja heims, komu saman í suðurhluta Þýskalands. Úkraínsk stjórnvöld segja að eldflaugunum hafi verið skotið frá rússneskum herskipum í Kaspíahafinu.
Fjórir eru særðir eftir að eldflaugaárás var gerð á íbúðahverfi í Kænugarði, höfuðborg Úkraínu, í morgun. Árásin var gerð um svipað leyti og leiðtogar G7 ríkjanna, öflugustu iðnríkja heims, komu saman í Þýskalandi, til að ræða innrás Rússa í Úkraínu og áframhaldandi stuðning við stjórnvöld í Kænugarði.
Loftvarnaflaugur í Kænugarði glumdu um klukkan hálf sjö að staðartíma í morgun - skömmu síðar heyrðust sprengingar og þykkan reyk lagði til himins frá íbúðahverfinu sem eldflaugarnar hittu - nálægt vopnaverksmiðju, sagði borgarstjórinn í Kænugarði, Vladimir Klitsjko, sem fór á staðinn ásamt björgunarliði. Tvö stór íbúðarhús eru mikið skemmd - og að minnsta kosti fjórir íbúar hafa verið verið fluttir á sjúkrahús.
Við vitum að það er fólk inni - við heyrum í þeim, og ætlum að gera okkar besta til að ná þeim út
sagði Klitsjko í morgun. Talsmaður úkraínska hersins segir að eldflaugunum hafi verið skotið frá herskipum Rússa í Kaspíahafi, langt fyrir austan Úkraínu. Önnur eldflaugaárás varð gerð skömmu fyrir hádegið á þrjár þjálfunarbúðir úkraínska hersins í norður og vesturhluta Úkraínu, og þar sögðust Rússar hafa verið að verki. Árásirnar koma um svipað leyti og leiðtogar G7 ríkjanna koma saman í bæversku Ölpunum í suðurhluta Þýskalands, þar sem innrás Rússa í Úkraínu verður í brennidepli. Stjórnvöld í Úkraínu vilja að leiðtogar G7 ríkjanna leggi Úkraínu til fleiri vopn og leggi harðari refsiaðgerðir á Rússland.
Eldflaugaárás var gerð á íbúðahverfi í Kænugarði, höfuðborg Úkraínu í morgun, um svipað leyti og leiðtogar G7 ríkjanna, öflugustu iðnríkja heims, komu saman í suðurhluta Þýskalands. Úkraínsk stjórnvöld segja að eldflaugunum hafi verið skotið frá rússneskum herskipum í Kaspíahafinu. 